บี เตชะอบุลลาออกCGS-MFC
บี เตชะอุบล ทิ้งเก้าอี้ประธานเจ้าหน้าที่บริหาร คันทรี่ กรุ๊ป บอร์ดตั้ง ประสิทธิ์ ศรีสุวรรณรักษาการแทน
30 ส.ค. 2553

บี เตชะอุบล ทิ้งเก้าอี้ประธานเจ้าหน้าที่บริหาร คันทรี่ กรุ๊ป บอร์ดตั้ง ประสิทธิ์ ศรีสุวรรณรักษาการแทน
คณะกรรมการบริษัทหลักทรัพย์ คันทรี่ กรุ๊ป (CGS) รับทราบการลาออกจากตำแหน่งประธานเจ้าหน้าที่บริหาร กรรมการบริหาร และกรรมการของบริษัท ของนายบี เตชะอุบล โดยมีผลนับแต่วันที่ 30 ส.ค. 2553 เป็นต้นไป และแต่งตั้งนายประสิทธิ์ ศรีสุวรรณ กรรมการผู้จัดการใหญ่ ให้รักษาการในตำแหน่งประธานเจ้าหน้าที่บริหาร แทนนายบี โดยจะมีผลนับแต่วันที่ได้รับความเห็นชอบจากสำนักงานคณะกรรมการกำกับหลักทรัพย์และตลาดหลักทรัพย์(ก.ล.ต.)
ทั้งนี้ การลาออกของนายบี เตชะอุบล ไม่มีผลกระทบต่อการดำเนินงานและฐานะทางการเงินของบริษัท เนื่องจากรักษาการประธานเจ้าหน้าที่บริหารที่ได้รับแต่งตั้งใหม่สามารถปฏิบัติงานต่างๆ ได้อย่างต่อเนื่อง พร้อมทั้งกรรมการและผู้บริหารท่านอื่นๆ ยังอยู่ปฏิบัติหน้าที่กับบริษัท อย่างครบถ้วน
ด้านบริษัทหลักทรัพย์จัดการกองทุน(บลจ.) เอ็มเอฟซี (MFC)ได้รับหนังสือจากนายบี เตชะอุบล ลงวันที่ 30ส.ค. 2553 ขอลาออกจากการเป็นกรรมการของบริษัทโดย บริษัทจะแจ้งให้ที่ประชุมคณะกรรมการบริษัททราบ ในการประชุมครั้งที่ 9/2553 ในวันที่ 30 ก.ย.2553 ต่อไป
สำหรับการลาออกของนายบีเกิดขึ้น ภายหลังสำนักงานก.ล.ต.ได้กล่าวโทษนายบี เมื่อวันที่ 27 ส.ค. ในข้อหาว่า นายบีในสมัยดำรงตำแหน่งกรรมการในบริษัทอินเตอร์แนชั่นเนิลเอนจีเนียริง (IEC)ได้ยักยอกเงินจากIEC  ขณะที่นายบีได้ปฎิเสธข่าวกล่าวหาดังกล่าว และยืนยันว่าทุกโครงการลงทุนของ IEC จะต้องผ่านความเห็นชอบจากคณะกรรมการบริษัท